Václav Buchtelík – Jaroslav Koléšek: Z ocele kosa, z betónu kvet

Na dvojvýstave sa predstavujú dvaja reprezentanti ostravskej scény strednej a mladej generácie. Spoločná platforma ich vizuálnej reči sú elementárne tvary a posolstvá, definovanie vlastného vizuálneho jazyka, či príznačný posun od osobnej problematiky a zážitkov k všeobecnejších otázkam a dobovým problémom. Každý z nich však uprednostňuje iné médium – Buchtelík je bytostný maliar, Koléšek sa sústreďuje na razantné sochárske formy.

Václav Buchtelík (1990) dlhodobo tematizuje rozličné formy úzkosti, napätia, či pocity nebezpečenstva. V pokojnej krajine na pozadí sa často objavovali výbuchy, sopky, žeravá oceľ, či dymové mračná (Dým, 2019; Migrácia, 2021). Prináša iluzívno-expresívny maliarsky prejav v jednotlivých kombináciách techník (olej, akryl, koláž). V aktuálnej kolekcii diel rozpracováva hlavne osobné príbehy a symboly rozchodu, rozdelenia – rozbité okno, vinúca sa páska, preseknutie pásky sekerou (Over the Egde, Done!, obe 2024), či vyjadrenie vlastnej identity maliara – zväčšená paleta, kniha, kaplnka, stuha (Alegória, 2023). Nosnou pre trnavskú výstavu je opakujúci sa motív kosy s rukoväťou z brezy (ruského národného stromu) na ohnivo červenom vojnovom pozadí (Ostrá breza; Hlavolam, oba 2024).

V sochárskom prejave Jaroslava Koléška (1974) sa presadzujú civilistické, strojové, či postindustrálne formy, alebo ich betónové odliatky (Kawasaki, Trimph, oba 2022). V nich kombinuje a kriticky modeluje jednotlivé obdobia a sféry života. Silným motívom je otázka vzťahov, spojenia dvojice – túliace sa ponorky z pieskovca (Bok po boku, 2022), či modifikácia zväčšeniny srdca (Srdce kríža, 2019). Nasleduje podivné spojenie biologických prvkov a hrozivého vojnového stroja – zrastenie bičíka a helikoptéry do jedného hrozivého mutanta (Misionár (Black Hawk), 2021). Osobne pôsobivé sú vpísané loga automobilových firiem do „stredovekých fosílnych“ kružieb (Kružbová rozeta Mercedes-Benz, 2022, pieskovec; Skamenenina (Rozeta)-Volkswagen, 2020, betón, na výstave). V najnovšej sérii prác je obsiahnutá konfrontácia spirituálnych momentov a drobných reálií súčasného sveta (Váhy, Kazateľnica, Nanebovzatie, 2021-23; sadra).

Výstava Z ocele kosa, z betónu kvet tvorí pendant k projektu maliara Daniela Balabána, profesora Ostravskej univerzity, v Koppelovej vile – ide tak o predstavenie troch generácií súčasnej ostravskej scény zároveň. Výstava potrvá do 26. januára 2025.

MgA. Václav BUCHTELÍK ( narodený 1990 v Karvinej), žije a tvorí v Ostrave. Štúdiá: 2010 -2015 – Fakulta umení Ostravskej univerzity (ateliér Maľba I, prof. Daniel Balabán), 2006-10 – ŠUP Ostrava (úžitková maľba, Aleš Hudeček). V súčasnosti je doktorandom na svojej alma mater (pod vedením prof. D. Balabána). Aktuálne samostatné výstavy: 2024 - Záhada obrazolamu, Galéria mesta Karviná; 2023 - Za kulisou v diaľke padá…, Beskydské divadlo, Nový Jičín; 2022- Slyš ten drsný hlas své dotěrné a kruté zmije, ZaZa Galerie, Ostrava; Lstín, Hair Train Gallery, Bohumín; Mood:dooM, Bold Gallery, Praha; 2021- Ticho za, Múzeum Vojtěcha Löfflera, Košice; viac info: https://www.instagram.com/vaclavbuchtelik\_painter/

Doc. Jaroslav KOLÉŠEK (narodený 1974 v Šternberku), žije a pracuje v Ostrave a vo Valašskom Meziříčí. Štúdiá: 1992 – 1997 - Katedra výtvarné tvorby PF Ostravské univerzity, (ateliér sochy – ak. soch. M. Kotrba); 2009 – 2012 doktorandské štúdium, Fakulta výtvarných umení AU Banská Bystrica 2014 – habilitácia na docenta, VŠVU Bratislava. Ocenenia: 2010 - Cena Rudolfa Schlattauera, Mesto a Galéria Sýpka Valašské Meziříčí; 2003 - Cena V. Chada, III. Zlínsky salón mladých, KGVU Zlín. Dlhoročný člen výtvarnej skupiny VY3. Z aktuálnych samostatných výstav: 2023- Misionár, kazateľ a boží mlyn, Galerie Kaple, Valašské Meziříčí; Technointim, Dům umění, GVU Ostrava; 2022 - Telo, zbraň a stroj, Galerie Rabenštejnská 2020- České Budějovice; Technofauna, Zámok Kinských, Valašské Meziříčí;

Chyba v obehu, Múzeum Vojtecha Löfflera, Košice. Viac info: www.jaroslavkolesek.bogspot.com

*Kurátor:* Vladimír Beskid *Miesto konania:*  GJK, Koppelova vila, Nové krídlo Zelený kríček 3, Trnava *Trvanie výstavy:* 05.12. do 26.01.2024  
*Vizuálna komunikácia:*  CUBE studio s. r. o.